བོད་ཀྱི་ཁྱིམ་མཚེས་ནང་པའི་རྒྱལ་ཁབ་འབྲུག་ནང་དུའང་བླ་སྤྲུལ་རྫུན་མའི་གནས་ཚུལ་བྱུང་གི་ཡོད་པར་བརྟེན།འབྲུག་གཞུང་གི་སྤུངས་ཐང་བདེ་ཆེན་ཕོ་བྲང་ནས་ཡུལ་དེའི་ནང་བླ་སྤྲུལ་རྫུན་མ་མི་འབྱུང་བའི་སྐོར་ལ་བཅའ་ཁྲིམས་ཞིག་གཏན་འབེབ་བྱས་པའི་ནང་།རང་རེ་ནང་པ་སངས་རྒྱུས་པའི་རྒྱལ་ཁབ་རྣམས་སུ་དུས་ཀྱི་འཕོ་འགྱུར་དང་བསྟུན་བླ་སྤྲུལ་འདྲ་མིན་སྣ་ཚོགས་བྱུང་དང་འབྱུང་བཞིན་པ་ལ་བརྟེན།མ་འོངས་པར་ཆོས་སྲིད་གཉིས་ཀར་གནོད་ཉེན་ཆེ་བར་གཟིགས་ནས་འབྲུག་རྒྱལ་ཡོངས་ཚོགས་ཐེངས་༣༠པའི་དོན་ཚན་ནང་སྤྲུལ་སྐུ་ངོས་འཛིན་གྱི་ལམ་ལུགས་སྐོར་གཏན་འབེབས་མཛད་པ་བཞིན།སྤྱིར་བཏང་བུ་ཚ་རིག་པ་རྣོ་བ་ཚེ་རབས་སྔ་མའི་ཆོས་ཀྱི་བག་ཆགས་བཟང་བར་འདུག་ན་རང་རང་སོ་སོས་བདག་ཉར་རམ་གྲྭ་པ་དཀྱུས་མཚུངས་སུ་བཞག་ནས་སློབ་སྦྱོང་ལེགས་པོ་སྤྲད་པའི་རྗེས་སུ་དང་པ་གཞི་ཚུལ་ཁྲིམས་ཀྱི་བསླབ་པ།བར་དུ་ཐོས་བསམ་སྒོམ་གསུམ།མཐའ་མ་བསྟན་པ་དང་སེམས་ཅན་ལ་ཕན་པའི་བྱ་བ་བྱེད་མཁན་ཞིག་བྱུང་ན་སྐྱེས་བུ་དམ་པར་མཚན་གསོལ་གཟེངས་རྟགས་ཕུལ་རྒྱུ་དང་།དམིགས་བསལ་ཆེས་མཐོའི་བླ་སློབ་ཀྱི་སྐུ་སྐྱེ་འདྲ་བྱུང་ན་སྤྲུལ་སྐུ་ངོས་འཛིན་ཚོགས་ཆུང་གིས་ཞིབ་དཔྱོད་གྲུབ་པའི་སྙན་ཞུ་དང་འཁྲིལ་མཁན་སློབ་འདུས་ཚོགས་ཀྱིས་ཆ་འཇོག་གནང་བ་དགོས།དེ་འདྲ་གང་ཡང་མེད་པར་རང་ཐག་རང་གཅོད་ཀྱིས་མ་ཡིན་ཡིན་མདོག་མང་པོ་བཤད་དེ་སྤྲུལ་སྐུར་མིང་འདོགས་པ་དང་ན་བཟའ་བསྒྱུར་བཅོས་བྱེད་པ་སོགས་བྱུང་ན།སྤྲུལ་སྐུ་རྫུན་མའི་གྲངས་སུ་འཇོག་པ་ལས་ངོ་མར་ཁས་ལེན་བྱེད་ཐབས་མེད་པས་དེ་ལུགས་འབྲེལ་ཡོད་ཚང་མས་སེམས་ངེས་གྱིས།ཞེས་བསྒྲགས་ཡོད་པ་རེད།